Valke reageer oor bewerings van ‘porno-beampte’Argieffoto Die direktoraat vir prioriteitsmisdaadondersoeke (die Valke) sê hy neem kennis van ŉ berig op News24 wat verband hou met die aanstelling van die provinsiale hoof in Noordwes. News24 het berig genl.maj. Dimisani (Patrick) Mbotho, wat as provinsiale hoof van die Valke in Noordwes aangestel is, het pornografiese materiaal aan speurders gestuur en hy is ook in die geselskap gesien van ŉ berugte Kaapse figuur. “Die pos is geadverteer en verskeie aansoekers het hul belangstelling getoon in die amp,” het brig. Hangwani Mulaudzi, woordvoerder van die Valke, gesê. “Genl.maj. Mbotho, een van die aansoekers, het reeds dieselfde rang gehad in die speurafdeling by die hoofkantoor. Hy is op ŉ kortlys geplaas, daar is onderhoude met hom gevoer en hy het deur die assesseringsproses beweeg. Sy agtergrond is noukeurig nagegaan, insluitend enige strafregtelike of departementele ondersoeke. Daar was nie enige ondersoeke teen hom nie.” Mulaudzi het bygevoeg die SAPD het reeds stappe gedoen teen Mbotho oor die Wes-Kaapse voorval. “Hy het ŉ geldige topsekuriteitsklaring. Sy aanstelling is verlede maand in die kabinet goedgekeur saam met genl.maj. Kubandran Moodley in die Vrystaat. Hul aanstellings was effektief vanaf 1 Desember 2018.” Hy het gesê as daar enige ondersoek is wat nog nie by die owerhede aangemeld is nie, moet die proses onverhinderd voortgaan. “As daar enige prima facie oortreding is, sal ons nie huiwer om die nodige stappe te doen nie.” Volgens News24 het Mbotho, voormalige adjunk- provinsiale kommissaris van speurders in die Wes-Kaap, op 13 Julie 2017 twee grafies eksplisiete WhatsApp-boodskappe met sy amptelike selfoon aan ŉ amptelike groep gestuur. Mbotho het in daardie stadium gesê hy het “gewens ŉ gat sluk hom in net ná hy besef het hy het die boodskappe gestuur”.